Australiese student glo in Noord-Korea aangehou | Netwerk24
Australiese student glo in Noord-Korea aangehou
27 Junie 2019 13:03
Die Australiese departement van buitelandse sake probeer vasstel of een van sy burgers, ’n 29-jarige student, in Noord-Korea aangehou word.
Dit kom nadat die media in Suid-Korea Donderdag berig het dat vriende van Alek Sigley, wat ’n student in Pjongjang in Noord-Korea is, hom as vermis aangemeld het.
’n Woordvoerder van die Australiese regering sê in ’n verklaring bystand word intussen aan sy familie verleen.
“Ons probeer dinge uitklaar.”
Alek Sigley van Australië word glo in Noord-Korea aangehou. Foto: Twitter/ @AlekSigley
Australië het nie enige diplomatieke teenwoordigheid in Noord-Korea nie en is dus afhanklik van derde partye om namens hom op te tree.
“Ons ambassade in Suid-Korea het na Noord-Korea uitgereik. Ons werk deur die Sweedse regering in Noord-Korea en al die stappe is reeds gedoen,” sê Mathias Cormann, Australië se minister van finansies.
Sigley is ’n nagraadse student wat gereeld artikels vir internasionale media-organisasies oor sy tyd in Noord-Korea skryf. Sy artikels is redelik positief.
Noord-Korea het oor die jare berug geword daarvoor dat hy buitelandse toeriste, veral van Amerika, aanhou.
Die dood van die Amerikaanse student Otto Warmbier in 2017, nadat hy 17 maande lank aangehou is, het spanning tussen Amerika en Noord-Korea veroorsaak.
Warmbier is in 2016 tot 15 jaar tronkstraf gevonnis omdat hy glo ’n propaganda-plakkaat in sy hotel probeer steel het. Noord-Korea het hom aan Amerika terugbesorg, maar toe was Warmbier in ’n koma. Hy het kort daarna gesterf.
Amerika het in September 2017 ’n reisverbod na Noord-Korea ingestel met net ’n paar uitsonderings vir joernaliste en humanitêre werkers.
Die spanning tussen die twee lande het effens afgeneem nadat pres. Donald Trump van Amerika en Kim Jong-oen, Noord-Koreaanse leier, verlede jaar in Singapoer oor die Noord-Koreaanse kernwapenbedreiging vergader het.
Trump en Kim het vanjaar weer in Viëtnam vergader, maar dit het skielik tot ’n einde gekom. – Reuters
Meer oor: Noord-Korea
Trump na Suid-Korea vir gesprekke
Kim in noppies met Trump se brief aan hom